# BEI CHEE: Mastaa wanane Lyon kutimka, EPL yatajwa

## Muktasari:

**Kwa nini? Mabingwa mara saba wa Ufaransa wanakabiliwa na hatari ya kushushwa daraja hadi ligi ya pili mwishoni mwa msimu kama hawataweza kuweka sawa hali yao ya kifedha.**

**PARIS, UFARANSA**: KWA sasa, Lyon wanahitaji sana kumpata mchezaji mwingine kama Karim Benzema wa kuuza kwa klabu za Ligi Kuu ya England.

Kwa nini? Mabingwa mara saba wa Ufaransa wanakabiliwa na hatari ya kushushwa daraja hadi ligi ya pili mwishoni mwa msimu kama hawataweza kuweka sawa hali yao ya kifedha.

Hii ni baada ya klabu hiyo kutangaza deni la pauni 422milioni hivi karibuni.

Kwa mujibu wa sheria za matumizi ya sasa, njia rahisi ya kuimarisha hali yao ya kifedha ni kuuza wachezaji Januari. Mfumo wa kukuza vipaji wa Lyon, ambao kihistoria unatajwa kuwa bora Ulaya umewatoa mastaa kama Benzema, Alexandre Lacazette, Hatem Ben Arfa, Anthony Martial, Nabil Fekir, Samuel Umtiti, na Bradley Barcola. Hata hivyo, wakati huu ambapo klabu hiyo inahitaji vipaji hivyo zaidi, ghala lao limeonekana kuwa tupu.

Wachezaji kama Rayan Cherki na Maxence Caqueret ni matunda ya akademi yao, lakini hakuna anayeonekana kuwa moto wa kuotea mbali. Johann Lepenant bado hajakomaa, na kijana wa miaka 17, Enzo Molebe, ndio kwanza anajitafuta. Wachezaji wenye uzoefu kama Alexandre Lacazette na Corentin Tolisso ni wakongwe wa kuaminika, lakini umri, mishahara, na mikataba yao inawafanya kuwa ngumu kuuzwa.

Kwa bahati nzuri kwa Lyon, bado wana wachezaji wa kikosi cha kwanza ambao wanawindwa na klabu za Ligi Kuu ya England. Lakini kutokana na hali yao mbaya, wanauza wakiwa kwenye soko la bei nafuu, na hii inamaanisha wachezaji wao wanapatikana kwa bei iliyo chini ya thamani yao ya kawaida.

Kwa kuzingatia thamani zao kwenye mtandao wa Transfermarkt hawa hapa wachezaji nane ambao Lyon inaweza kuwapiga bei, ingawa ada halisi za uhamisho zinaweza kuwa chini zaidi ili kuweka sawa hali ya vitabu vyao vya fedha.

**RAYAN CHERKI**

Umri: Miaka 21

Nafasi: Kiungo mshambuliaji/mshambuliaji wa pembeni

Nchi: Ufaransa/Algeria/Italia

Amezaliwa Ufaransa lakini anaweza pia kuzichezea timu za taifa za Algeria na Italia, bado haijafahamika uchaguzi wa mchezaji huyo upande wa kimataifa. Inakuwaje mchezaji mwenye kipaji kikubwa kiasi hiki bado hajaitwa katika kikosi cha wakubwa cha timu yoyote? ni swali ambalo wengi wanajiuliza.

Cherki anaweza kucheza kama kiungo mshambuliaji au pembeni. Ana uwezo wa kuunda nafasi za mabao, kufunga mabao, na kutumia miguu yote miwili. Akiwa amecheza zaidi ya mechi 150, anafanana na wachezaji kama Cole Palmer, Ousmane Dembele, na Florian Wirtz kwa staili yake ya uchezaji.

Hata hivyo, tabia yake ya kutokuwa na bidii uwanjani imekuwa ikikosolewa mara kwa mara. Licha ya hayo, kipaji chake pekee kinamfanya kuwa chaguo la kujaribu, hasa kwa kuwa amebakiza miezi 18 tu kwenye mkataba wake.

Klabu zinazohusishwa naye: Liverpool, Newcastle, Manchester United

Thamani ya Transfermarkt: Pauni16.7m

**MALICK FOFANA **

Umri: Miaka 19

Nafasi: Winga

Nchi: Ubelgiji

Malick Fofana, ambaye mara nyingi anafananishwa na Alejandro Garnacho wa Manchester United, amejipambanua kwa takwimu bora dhidi ya Garnacho katika baadhi ya vipengele akiwa na umri wa miaka 19.

Anacheza kama winga wa kushoto, akiwa mwepesi zaidi, mpambanaji, na mwenye uwezo mkubwa wa kupenya safu za mabeki. Hata hivyo, bado ana mengi ya kuthibitisha, lakini ameonyesha thamani kubwa kwa Lyon akiwa mmoja wa wachezaji muhimu wa kikosi cha kwanza msimu huu.

Klabu zinazohusishwa naye: Arsenal, Brighton, Tottenham

Thamani ya Transfermarkt: Pauni12.6m

**GIFT ORBAN **

Umri: Miaka 22

Nafasi: Mshambuliaji

Nchi: Nigeria

Orban alipata umaarufu kwa kasi nchini Ubelgiji alipokuwa akiifungia Gent mabao mengi kwa muda mfupi, lakini hajafanikiwa kudumisha kiwango hicho. Ingawa si mshambuliaji wa kiwango cha juu, ana uwezo mzuri wa kufunga mabao na ni chaguo bora kwa klabu zinazotafuta mshambuliaji mwenye uwezo wa kufunga anagalau mabao 10 kwa msimu.

Klabu zinazohusishwa naye: Leicester, Brentford, West Ham

Thamani ya Transfermarkt: Pauni 12.6m

**MAXENCE CAQUERET **

Umri: Miaka 24

Nafasi: Kiungo wa ulinzi

Nchi: Ufaransa

Caqueret ni mchezaji mwenye nidhamu na anayefanya kazi kwa bidii lakini bado hajafikia kiwango cha wachezaji wa kiwango cha kimataifa kama Aurelien Tchouameni wa Real Madrid. Hata hivyo, mabadiliko ya mazingira yanaweza kuwa muhimu kwake kuongeza makali yake.

Klabu zinazohusishwa naye: Aston Villa, Newcastle, Bournemouth

Thamani ya Transfermarkt: Pauni 15.1m

**SAID BENRAHMA **

Umri: Miaka 29

Nafasi: Winga

Nchi: Algeria

Benrahma, aliyewahi kung'ara West Ham, ana uzoefu mkubwa wa Ligi Kuu ya England. Ameonyesha kiwango bora katika nafasi za mipira iliyokufa na mikwaju ya penalti, na klabu za chini ya msimamo wa ligi zinaweza kufaidika naye.

Klabu zinazohusishwa naye: Wolves, Crystal Palace, Everton

Thamani ya Transfermarkt: Pauni 12.6m

**ERNEST NUAMAH **

Umri: Miaka 21

Nafasi: Winga

Nchi: Ghana

Nuamah alikosa kujiunga na Fulham msimu uliopita katika dakika za mwisho, lakini bado ana mvuto wa kipekee kwa klabu za England.

Klabu zinazohusishwa naye: Fulham, Everton, Bournemouth

Thamani ya Transfermarkt: Pauni 15.1m

**GEORGES MIKAUTADZE**

Umri: Miaka 24

Nafasi: Mshambuliaji

Nchi: Georgia

Mshambuliaji huyu wa Georgia ameonyesha kiwango bora katika michuano ya Euro 2024 na ana uwezo mkubwa wa kutishia lango, akiwa na wastani wa zaidi ya mashuti manne kwa mechi.

Klabu zinazohusishwa naye: Nottingham Forest, Aston Villa, Fulham

Thamani ya Transfermarkt: Pauni 16.7m

**JOHANN LEPENANT **

Umri:Miaka 22

Nafasi: Kiungo wa kati

Nchi: Ufaransa

Lepenant alianza kwa kishindo Lyon kabla ya kujeruhiwa, lakini kwa sasa akiwa Nantes kwa mkopo, ameonyesha dalili za kurudi kwenye ubora wake wa awali.

Klabu zinazohusishwa naye: Crystal Palace, Wolves, Ipswich

Thamani ya Transfermarkt: Pauni 5.9m